ส่วนที่ 1

ข้อมูลสรุป (Executive summary)

-   บริษัท บัตรกรุงไทย จำกัด (มหาชน) (“บริษัท” ) จัดตั้งขึ้นเมื่อวันที่ 4 ธันวาคม 2539
    ด้วยทุนจดทะเบียน 30 ล้านบาท โดยมีธนาคารกรุงไทย จำกัด (มหาชน)
    (“ธนาคารกรุงไทย”) เป็นผู้ถือหุ้นในบริษัทร้อยละ 99.99
    เพื่อรับจ้างบริหารธุรกิจบัตรเครดิตและธุรกิจอื่นๆ ที่เกี่ยวข้องให้กับธนาคารกรุงไทย
    โดยบริษัทจะเป็นผู้ดำเนินการและติดต่อกับลูกค้าในนามของธนาคารกรุงไทย

-   เดือนมิถุนายน 2545 ธนาคารกรุงไทยมีนโยบายที่จะให้มีการแปรรูปบริษัท
    โดยให้มีการโอนธุรกิจบัตรเครดิตและทรัพย์สิน สิทธิเรียกร้อง
    และ/หรือหน้าที่และความรับผิดตามสัญญาข้อตกลง
    และ/หรือเอกสารอื่นใดเกี่ยวกับหรือเกี่ยวเนื่องกับธุรกิจบัตรเครดิต
    สัญญาเงินกู้เบิกเกินบัญชีของธนวัฏบัตรเครดิต และทรัพย์สินต่างๆ โดยได้ลงนามในสัญญา 3
    ฉบับระหว่างบริษัทและธนาคารกรุงไทย ดังนี้ (1) สัญญาโอนสินทรัพย์
    เป็นการโอนทรัพย์สินและสิทธิเรียกร้องความรับผิดที่เกี่ยวกับลูกหนี้บัตรเครดิตมายังบริษัท (2)
    สัญญาให้บริการด้านงานสนับสนุน
    เป็นการตกลงว่าจ้างให้ธนาคารกรุงไทยให้บริการด้านสมาชิกบัตรและร้านค้าสมาชิกบัตรเครดิต
    ระบบสารสนเทศ และระบบงานสนับสนุนอื่นๆแก่บริษัท รวมทั้งการให้การสนับสนุนทางการเงิน
    และ (3) สัญญาว่าจ้างบริหารธุรกิจบัตรเครดิต
    เป็นการให้บริการบริหารธุรกิจบัตรเครดิตและบัตรเดบิตให้แก่ธนาคารกรุงไทย

-   บริษัท ได้จดทะเบียนแปลงสภาพเป็นบริษัทมหาชนจำกัด ภายใต้ชื่อ บริษัท บัตรกรุงไทย จำกัด
    (มหาชน) ในวันที่ 2 กรกฎาคม 2545 และนำหุ้นสามัญของบริษัท
    เข้าจดทะเบียนในตลาดหลักทรัพย์แห่งประเทศไทยเมื่อวันที่ 28 ตุลาคม 2545
    โดยมีทุนจดทะเบียนและชำระแล้ว 1,000 ล้านบาท และเมื่อวันที่ 17 มีนาคม 2546
    ตามหนังสือของกระทรวงการคลัง ที่กค 1004/4059
    บริษัทได้รับการอนุญาตให้ประกอบธุรกิจบัตรเครดิตอย่างเป็นทางการ

-   ปัจจุบันบริษัทได้แบ่งธุรกิจออกเป็น 4 กลุ่มหลักคือ (1). ธุรกิจบัตรเครดิต (Credit Card
    Business) อันประกอบด้วยธุรกิจย่อย 3 ส่วนคือ (ก) ธุรกิจการออกบัตรเครดิต (Issuing
    Business) ดำเนินการเกี่ยวกับบัตรเครดิตครบวงจร ตั้งแต่การหาลูกค้าบัตรเครดิต
    การอนุมัติวงเงินให้กับผู้ถือบัตร การกำกับดูแลการใช้จ่ายผ่านบัตร การรับชำระหนี้
    และการติดตามหนี้ เป็นต้น (ข) ธุรกิจร้านค้ารับบัตรเครดิต (Acquiring Business)
    ดำเนินธุรกิจที่เกี่ยวกับร้านค้าสมาชิก และ (ค) ธุรกิจสินเชื่อธนวัฏบัตรเครดิต (Circle
    Loan Business) ดำเนินธุรกิจการให้สินเชื่อแก่ผู้ถือบัตรเครดิต
    (ลักษณะคล้ายกับวงเงินเบิกเกินบัญชีของธนาคาร) (2) ธุรกิจสินเชื่อบุคคล (Personal
    Loan Business) ดำเนินธุรกิจให้บริการสินเชื่อตามความต้องการของลูกค้า (3)
    ธุรกิจการบริการบัตร (Card Services Business)
    การให้บริการบริหารบัตรเครดิตกับสถาบันการเงินอื่น
    หรือการให้บริการข้อมูลในด้านต่างๆ (4) ธุรกิจการบริการเกี่ยวกับระบบการชำระเงิน
    (Payment Product Business)
    ให้บริการเพื่อเพิ่มความสะดวกในรับชำระเงินแทนผู้ถือบัตร

-   ปี 2546 บริษัทได้ระดมทุนทั้งตราสารหนี้และตราสารทุนดังนี้

1.  เดือนเมษายน เสนอขายหุ้นกู้ประเภทไม่ด้อยสิทธิ และไม่มีหลักประกันจำนวน 5,000 ล้านบาท
    อายุ 3 ปี โดยมีอัตราดอกเบี้ยคงที่ร้อยละ 2.75 ต่อปี
    และได้รับการจัดอันดับความน่าเชื่อถือระดับ A- โดยบริษัทนำเงินไปใช้ (1)
    ชำระคืนเงินกู้จำนวน 3,500 ล้านบาท (2) เป็นเงินทุนหมุนเวียนจำนวน 1,500 ล้านบาท
    พร้อมนี้บริษัทได้นำหุ้นกู้เข้าจดทะเบียนซื้อขายในศูนย์ซื้อขายตราสารหนี้ไทย (TBDC)
    และตลาดหลักทรัพย์แห่งประเทศไทย (SET) เมื่อวันที่ 21 เมษายน 2546 และ วันที่ 26
    พฤศจิกายน 2546 ตามลำดับ

2.  เดือนพฤศจิกายน บริษัทได้เสนอขายหุ้นสามัญเพิ่มทุนให้แก่ผู้ถือหุ้นเดิมจำนวน 3,000 ล้านบาท
    โดยบริษัทได้นำเงินเพิ่มทุนไปใช้ (1) ขยายธุรกิจในโครงการสินเชื่อบุคคล (Personal
    Loan) จำนวน 1,000 ล้านบาท (2) ชำระคืนเงินกู้จำนวน 1,000 ล้านบาท และ (3)
    เป็นเงินทุนหมุนเวียนจำนวน 1,000 ล้านบาท

-   ปี 2546 บริษัทมีจำนวนผู้ถือบัตรเครดิตทั้งสิ้น 785,107 ราย
    หรือคิดเป็นจำนวนที่เพิ่มขึ้นร้อยละ 31.3 โดยมีรายได้รวม 2,601 ล้านบาท กำไรสุทธิ 353
    ล้านบาท และทุนจดทะเบียนที่เรียกชำระแล้วจำนวน 2,500 ล้านบาท
    และมีธนาคารกรุงไทยเป็นผู้ถือหุ้นใหญ่ร้อยละ 49 ของทุนจดทะเบียนที่เรียกชำระแล้ว

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)